ዩኒቨርሲቲው “የተሟላ የመረጃ ቋት ሠርቻለሁ” ቢልም ሚኒስቴሩ ዕውቅና እንደሌለው አስታውቋል፡፡
ባሕር ዳር፡ ሚያዝያ 24/2012 ዓ.ም (አብመድ) ደብረ ብርሃን ዩኒቨርሲቲ ስለኮሮና ወረርሽኝ የተሟላ መረጃ ማሠራጨት የሚያስችል የመረጃ ቋት ሠርቶ ማጠናቀቁን አስታውቋል፡፡ የኢፌዴሪ ጤና ጥበቃ ሚኒስቴር ግን ስለተሠራው የመረጃ ቋት ዕውቅና እንደሌለው ነው የሚገልጸው፡፡በኦንላይን ሥርዓት መረጃ የሚሠራጭበት የመረጃ ቋት የማበልጸግ ሥራው አሜሪካ በሚኖሩ ኢትዮጵያውያን ሐሳብ አመንጪነት የተጀመረ ነው፡፡ በኢትዮጵያ የሚረጋገጥ አዳዲስ የኮሮና ክስተትን ከየት እንደተገኘ፣ የተያዙ ሰዎች የት የት ቦታ ተንቀሳቅሰው እንደነበር፣ ከማን ጋር ንክኪ እንደነበራቸው፣ የሕክምና ክትትላቸው፣ ያገገሙ ሰዎችን ብዛት፣ የነበረባቸውን ተያያዥ ችግር በዝርዝር ያሳያል፡፡የመረጃ ቋቱን ያበለጸጉትና የዩኒቨርሲቲው የኮምፒዩተር ሳይንስ መምህር ቻላቸው ተስፋዬ እንዳሉት ስለግለሰቦች የጤና ሁኔታ ማወቅ የሚፈልግ ማንኛውም ሰው የመረጃ ቋቱን ተጠቅሞ ከመጀመሪያው እስከ ውጤቱ ድረስ መከታተል ይችላል፡፡ በየትኞቹ አካባቢዎች በምን ያህል ፍጥነት እየተዛመተ እንደሆነ የወረርሽኙን አጠቃላይ መረጃ በማሠራጨትም ልዩ ትኩረት ሊሰጣቸው የሚገቡ ቦታዎችን ያሳያል፡፡ በመረጃ ቋቱ ላይ በካርታ ታግዘው የሚለቀቁት ከወረዳ እስከ ሀገር አቀፍ የሚገኙ መረጃዎች ናቸው፡፡የመረጃ ቋት የማበልጸግ ሥራው ተጠናቅቆ መረጃ እየተጫነ እንደሆነ በዩንቨርሲቲው የጤና ሳይንስ ኮሌጅ ተመራማሪ፣ መምህር እና የመረጃ ቋት ማበልጸግ አስተባባሪ አውራሪስ ኃይሉ (ዶክተር) አስታውቀዋል፡፡ ይሁን እንጂ ከኢንተርኔት ከተገኙ ዓለም ዓቀፍ መረጃዎች እና በጤና ሚኒስቴር ከሚሰጡ ጋዜጣዊ መግለጫዎች ዉጪ ሙሉ መረጃ ስላልተገኘ ዝርዝር መረጃዎችን መጫን አልተቻለም፡፡